
Par lapsu un jenotsuņu vakcināciju pret trakumsērgu
Informējam, ka Pārtikas un veterinārais dienests (turpmāk – PVD) 31. augustā, izmantojot “Cessna 172” tipa mazās aviācijas lidmašīnas, uzsācis kārtējo savvaļas lapsu un jenotsuņu orālo vakcināciju pret trakumsērgu.
Vakcinācijai tiks izmantota vakcīna Rabadrop, kas satur dzīvu novājinātu trakumsērgas vīrusa SAD Clone celmu. Vakcīna šķidrā veidā ir ievietota folijas kapsulā, kas iestrādāta barības apvalkā. Ēsma izskatās kā brūngans kubiks, kas ir nedaudz mazāks par sērkociņu kastīti.
Vakcīnas tiks vienmērīgi izvietotas Latvijas austrumu daļā 15 000 km² platībā, uz vienu kvadrātkilometru izkaisot 20–25 vakcīnas ēsmas. Attālums starp lidojumu joslām būs 500 metru.
Saskaņā ar PVD sniegto informāciju vakcīna nav bīstama ne cilvēkiem, ne apkārtējai videi. Tomēr, lai izslēgtu jebkādu risku, nepieciešams ievērot piesardzību. Gadījumos, kad vakcīna nonākusi cilvēka acīs vai brūcēs, aicinām vērsties pie ārsta. Antirabiskā palīdzība nodrošināma atbilstoši vakcīnas Verorab lietošanas instrukcijai, kas pieejama Zāļu valsts aģentūras tīmekļvietnē.
Lūdzam dalīties ar šo informāciju ārstniecības personu vidū.  

